Πληροφορίες: Χριστίνα Σαμαρά

**Αθήνα: 12.01.2017**

**Αρ. Πρωτ.: 37**

**ΠΡΟΣ: κ. Χρήστο Χαρπαντίδη, Πρόεδρο ΠΑΠΑΣΤΡΑΤΟΣ ΑΒΕΣ**

**ΚΟΙΝ: Ευρωπαϊκό Φόρουμ Ατόμων με Αναπηρία (E.D.F.)**

**ΘΕΜΑ: «Ανάκληση απόλυσης εργαζόμενου με χρόνια πάθηση από την Παπαστράτος ΑΒΕΣ»**

***Κύριε Πρόεδρε,***

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - *που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013 και διαπίστευση ως φορέας παροχής προγραμμάτων «Δια Βίου Μάθησης»* - με το παρόν έγγραφό της, σας μεταφέρει την έντονη διαμαρτυρία της για την απόλυση του ατόμου με χρόνια πάθηση από την ΠΑΠΑΣΤΡΑΤΟΣ ΑΒΕΣ και ζητάει την άμεση παρέμβασή σας για ανάκληση της παράνομης απόλυσης.

Ο εν λόγω εργαζόμενος επιλέγηκε από την Παπαστράτος ΑΒΕΣ ανάμεσα σε εκατοντάδες υποψηφίους και χάρη στις εξαιρετικές σπουδές και τα προσόντα του, προσελήφθη τον Ιούνιο του 2015 με σύμβαση αορίστου χρόνου.

Λίγους μήνες αργότερα, λόγω υποτροπής της νόσου του (πολλαπλή σκλήρυνση), χρειάστηκε να νοσηλευτεί για δυο εβδομάδες. Επέστρεψε στην εργασία του, γνωστοποιώντας στην εταιρεία την ασθένειά του.

Τον Ιανουάριο του 2016, η διοίκηση της εταιρείας τον απέλυσε επικαλούμενη ως αιτία την «ανεπιτυχή δοκιμαστική περίοδο», παρότι ο εργαζόμενος παρείχε κανονικά τις υπηρεσίες τους κι ενώ δεν είχε καν αξιολογηθεί, όπως προέβλεπε η σύμβασή του και ο κανονισμός της εταιρείας.

Η διοίκηση της Παπαστράτος αρνείται ότι τον απέλυσε λόγω της χρόνιας πάθησής του, αν και αυτό έχει αποδειχτεί τόσο από το πόρισμα του ΣΕΠΕ όσο και από το Τμήμα Συμφιλίωσης του υπουργείου Εργασίας, όπου προσέφυγε.

Η Ε.Σ.Α.μεΑ. θεωρεί ότι η απόλυση λόγω χρόνιας πάθησης συνιστά διάκριση και κατάφωρη παραβίαση θεμελιωδών δικαιωμάτων όπως ορίζουν:

* η παρ. 6 του Άρθρου 21 του Συντάγματος της χώρας, «τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας»,
* το άρθρο 10 «Εύλογες προσαρμογές για τα άτομα με αναπηρία» του ν.3304/2005 (Αρ. ΦΕΚ 16 Α΄/27.01.2005) «Εφαρμογή της αρχής της ίσης μεταχείρισης ανεξαρτήτως φυλετικής ή εθνοτικής καταγωγής, θρησκευτικών ή άλλων πεποιθήσεων, αναπηρίας, ηλικίας ή γενετήσιου προσανατολισμού», «Για την τήρηση της αρχής της ίσης μεταχείρισης έναντι ατόμων με αναπηρία, ο εργοδότης υποχρεώνεται στη λήψη όλων των ενδεδειγμένων κατά περίπτωση μέτρων, προκειμένου τα άτομα αυτά να έχουν δυνατότητα πρόσβασης σε θέση εργασίας, να ασκούν αυτήν και να εξελίσσονται, ….»,
* το άρθρο 27 «Εργασία & Απασχόληση» της Σύμβασης για τα Δικαιώματα των Ατόμων με Αναπηρία του ΟΗΕ την οποία η χώρα μας μαζί με το Προαιρετικό Πρωτόκολλο αυτής επικύρωσε με τον ν.4074/2012 (Αρ. ΦΕΚ 88 Α’/ 11.04.2012) και ως εκ τούτου οφείλει να εφαρμόσει σε εθνικό επίπεδο, το οποίο ορίζει ότι: «τα Κράτη Μέλη οφείλουν να προστατεύουν τα δικαιώματα των ΑμεΑ για δίκαιες και ευνοϊκές συνθήκες εργασίας και να διασφαλίζουν ότι τους παρέχεται εύλογη προσαρμογή στο χώρο εργασίας και απαγορεύουν τη διάκριση βάσει αναπηρίας σε σχέση με όλα τα ζητήματα που αφορούν όλες τις μορφές της απασχόλησης, συμπεριλαμβανομένων των συνθηκών επάνδρωσης, πρόσληψης και απασχόλησης, συνέχειας της απασχόλησης, επαγγελματικής ανέλιξης και ασφαλών και υγιεινών συνθηκών εργασίας».

 Αξίζει να αναφέρουμε ότι η εν λόγω απόλυση παραβιάζει ακόμη και τον εσωτερικό κανονισμό του πολυεθνικού ομίλου Philip Morris, που διακηρύσσει ότι απασχολεί άτομα «ανεξάρτητα από την ηλικία, το ιστορικό, το φύλο, τη θρησκεία, τον σεξουαλικό προσανατολισμό ή την σωματική ικανότητά τους».

***Κύριε Πρόεδρε,***

Προσδοκούμε ότι θα κατανοήσετε το εν’ λόγω ζήτημα και θα προβείτε στις απαραίτητες ενέργειες για την ανάκληση της εν λόγω απόλυσης.

Η άμεση ανταπόκρισή σας στο ανωτέρω αίτημα αποτελεί μέγιστη συμβολή στους διαρκείς αγώνες του αναπηρικού κινήματος για την ισότιμη ένταξη των ατόμων με αναπηρία στο κοινωνικό γίγνεσθαι.

***Κύριε Πρόεδρε,***

Αναμένουμε τον άμεσο ορισμό συνάντησης μαζί σας, όπου θα μας δοθεί η ευκαιρία να εκφράσουμε πιο αναλυτικά τις απόψεις μας στο εν’ λόγω ζήτημα, για την επίτευξη της καλύτερης δυνατής λύσης.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Χρ. Νάστας**